Sissel om førsteinntrykket av Olav Thon: – Jeg synes han var fryktelig gammel | ABC Nyheter
Sissel om førsteinntrykket av Olav Thon: – Jeg synes han var fryktelig gammel
Video: Etter vielsen fikk ekteparet Thon spørsmål om deres første møte og Sissel la ikke skjul på hva førsteinntrykket var av ektemannen. Se hele pressekonferansen i opptak lenger ned i saken.
David StenerudKathleen Buer
21. juni 2019 09:59 – Oppdatert 24. juni 2019 08:13
Det til sammen 175 år gamle brudeparet ble erklært som rette ektefolk av Oslos ordfører Marianne Borgen, som sto for vielsen på Thon-eide Hotel Bristol.
Brudeparet var åpenbart glade og i det spøkefulle hjørnet da de møtte pressen kort tid etter vielsen.
– Det er en stadfestelse av en lang kjærlighetshistorie. Vi er veldig glade i dag, sa Olav Thon.
– Jeg synes dette gir en stor trygghet for fremtiden. Én ting er å leve sammen, men en vet aldri hva disse gutta finner på, spøkte bruden Sissel Berdal Haga Thon.
Se video fra brudeparets møte med pressen øverst i artikkelen!
Fjelljenta med vidbremmede hatter
På spørmål om førsteinntrykket av Olav Thon, trakk bruden nok en gang på smilebåndet.
– Vet du hva? Jeg synes Olav var fryktelig gammel. Det synes jeg ikke nå lenger, svarte bruden.
– Det som overrasket meg var at denne fjelljenta som sjarmerte meg, sjarmerte faktisk enda flere når hun gikk på Karl Johan - med sin spesielle klesmote, vidbremmede hatter og så videre, sa Olav Thon.
Brudeparet har ikke lagt noen konkrete planer for bryllupsfesten. Olav Thon foreslo i utgangspunktet Bjørneparken, men hun ville til utlandet.
Da foreslo han Töcksfors kjøpesenter.
– Vi skal nok bare reise i Norge. Nordover, fortalte Olav Thon.
Olav Thon skal gifte seg
På spørsmål om bryllupsnatten og feiringen, ble bruden noe hemmelighetsfull:
– Det siste var vel litt personlig, svarte hun før hun la til at hun gledet seg til feiringen som skal inneholde eksklusive kulturinnslag.
– Håper de får mange gode år
Planene om bryllupet ble kjent i mai.
– Dette er et litt spesielt par, fordi de viser med all tydelighet at kjærligheten ikke har noen aldersgrense, sier ordfører Marianne Borgen, som viet paret, til NTB.
– Jeg håper at de får mange flotte år sammen i tiden som kommer, sier Borgen.
Festen begynte med at brudeparet tok imot gjestene i døren.
Utenfor var det rene 17. mai-stemningen. Gaten var fylt av bunads- og dresskledde mennesker med norske flagg. Kampen Janitsjar spilte opp til dans med blant annet Postgirobygget-klassikeren «En solskinnsdag», mens alle ventet på brudeparet.